ପ୍ରଣତି ମିଶ୍ର  (ଜନ୍ମ : ୧୨ ମଇ ୧୯୭୦) ଜଣେ ଭାରତୀୟ ଧାବିକା  । ୧୯୯୦ ଏସୀୟ କ୍ରୀଡ଼ାର ୪*୪୦୦ମି ରିଲେ ପ୍ରତିଯୋଗିତାରେ ସେ ଭାରତ ପାଇଁ ରୌପ୍ୟପଦକ ଜିତିଥିଲେ । ପ୍ରଣତିଙ୍କ ସହିତ ଏହି ରିଲେ ଦୌଡ଼ରେ ପି.ଟି. ଉଷା, କୁଟ୍ଟୀ ସାରମ୍ମା ଓ ଶାନ୍ତିମଲ ଫିଲିପ୍ସ ଦୌଡ଼ିଥିଲେ । ପ୍ରଣତି ବର୍ତ୍ତମାନ ଭୁବନେଶ୍ୱରରେ ଭାରତୀୟ ଖାଦ୍ୟ ପ୍ରାଧିକରଣ ଅନୁଷ୍ଠାନରେ କାର୍ଯ୍ୟରତ । ଖେଳ ଜୀବନ ପ୍ରଣତି ସ୍କୁଲରେ ପଢ଼ିବାବେଳଠୁ ଦୌଡ଼କୁଦ, କବାଡ଼ି, ଖୋଖୋ ଆଦି ଖେଳ ଖେଳୁଥିଲେ । ଭାରତୀୟ କ୍ରୀଡ଼ା ପ୍ରାଧିକରଣର କଟକ ଶାଖାରେ ସେ ଦୌଡ଼କୁଦ ଖେଳର ବିଧିବଦ୍ଧ କୋଚିଂ ନେବା ଆରମ୍ଭ କରିଥିଲେ । ୧୯୮୫ରୁ ୧୯୮୭ ମଧ୍ୟରେ ରାଜ୍ୟ ସ୍କୁଲ ଆଥଲେଟିକ ମିଟରେ ସେ ଲଗାତାର ୩ ବର୍ଷ ଶ୍ରେଷ୍ଠ ଧାବିକା ବିବେଚିତ ହୋଇଥିଲେ । ୧୯୮୫ରୁ ୧୯୯୦ ମଧ୍ୟରେ ରାଜ୍ୟ ଆଥଲେଟିକ ମିଟରେ ସେ ୧୦୦ମି, ୨୦୦ମି, ୪୦୦ମି ଆଦି ପ୍ରତିଯୋଗିତା ବହୁବାର ଜିତିଥିଲେ । ତାଙ୍କର ବ୍ୟବସାୟିକ ଖେଳୁଆଡ଼ ଜୀବନ ୧୯୮୫ ମସିହାରୁ ଆରମ୍ଭ ହୋଇ ୧୯୯୨ ମସିହା ପର୍ଯ୍ୟନ୍ତ ଚାଲିଥିଲା । ଏହି ସମୟ ଭିତରେ ସେ ଜିତିଥିବା କିଛି ପଦକ : ୧୯୮୫ରେ ଥିରୁଅନନ୍ତପୁରମରେ ଅନୁଷ୍ଠିତ ଜାତୀୟ ସ୍କୁଲ ଆଥଲେଟିକ ମିଟରେ ୨୦୦ମି ପ୍ରତିଯୋଗିତାରେ ରୌପ୍ୟ ୧୯୮୬-୧୯୮୭ ବର୍ଷରେ ଜୁନିୟର ନେସନାଲ ଆଥଲେଟିକ ମିଟର ୨୦୦ମି ଓ ୪୦୦ମି ପ୍ରତିଯୋଗିତାରେ ସ୍ୱର୍ଣ୍ଣପଦକ ୧୯୮୮-୮୯ବର୍ଷରେ ଜୁନିୟର ନେସନାଲ ଆଥଲେଟିକ ମିଟର ୨୦୦ମି,୪୦୦ମି ଓ ୮୦୦ମି ପ୍ରତିଯୋଗିତାରେ ରୌପ୍ୟ ପଦକ ୧୯୮୮-୮୯ବର୍ଷରେ ସିନିୟର ନେସନାଲ ଆଥଲେଟିକ ମିଟର ୪୦୦ମି ପ୍ରତିଯୋଗିତାରେ ସ୍ୱର୍ଣ୍ଣ ଓ ୨୦୦ମି ପ୍ରତିଯୋଗିତାରେ ରୌପ୍ୟ ପଦକ ୧୯୮୯-୯୦ବର୍ଷରେ ସିନିୟର ନେସନାଲ ଆଥଲେଟିକ ମିଟର ୪୦୦ମି ପ୍ରତିଯୋଗିତାରେ ସ୍ୱର୍ଣ୍ଣ ଓ ୨୦୦ମି ପ୍ରତିଯୋଗିତାରେ ରୌପ୍ୟ ପଦକ ୧୯୮୭-୮୮ବର୍ଷରେ ଚେନ୍ନାଇରେ ଆଥଲେଟିକ ପରମିଟ ମିଟରେ ୪*୪୦୦ ରିଲେ ପ୍ରତିଯୋଗିତାରେ ସ୍ୱର୍ଣ୍ଣ ପଦକ ୧୯୮୮-୮୯ବର୍ଷରେ ଆଥଲେଟିକ ପରମିଟ ମିଟରେ ୪*୪୦୦ ରିଲେ ଓ ୪୦୦ମି ପ୍ରତିଯୋଗିତାରେ ରୌପ୍ୟ ପଦକ ୧୯୯୦ ବିଜିଂ ଏସୀୟ କ୍ରୀଡ଼ାରେ ୪*୪୦୦ ରିଲେ ସ୍ପର୍ଦ୍ଧାରେ ପି.ଟି. ଉଷା, କୁଟ୍ଟୀ ସାରମ୍ମା ଓ ଶାନ୍ତିମଲ ଫିଲିପ୍ସଙ୍କ ସହିତ ରୌପ୍ୟ ପଦକ । ସେମାଙ୍କର ଟାଇମିଂ ଥିଲା ୩:୩୮.୪୫ ବ୍ୟକ୍ତିଗତ ଜୀବନ ପ୍ରଣତି, ବଲାଙ୍ଗୀରରେ ଜନ୍ମଗ୍ରହଣ କରିଥିଲେ । ତାଙ୍କ ପିତାଙ୍କ ନାମ ଲମ୍ବୋଦର ମିଶ୍ର ଓ ମାତାଙ୍କ ନାମ କୁମୁଦିନୀ ମିଶ୍ର । ୪ ଭାଇ ଓ ୩ ଭଉଣୀଙ୍କ ମଧ୍ୟରେ ପ୍ରଣତିଙ୍କ ସ୍ଥାନ ଥିଲା ପଞ୍ଚମ । ୩ ଭଉଣୀ ସମସ୍ତେ ଖେଳାଳି । ସେ ସରକାରୀ ହାଇସ୍କୁଲ ବଲାଙ୍ଗୀର ଓ ରାଜେନ୍ଦ୍ର କଲେଜ, ବଲାଙ୍ଗୀରରେ ପାଠ ପଢ଼ିଥିଲେ । ପ୍ରଣତି ୧୯୯୯ ମସିହାରେ ସଚ୍ଚିକାନ୍ତ ପତିଙ୍କୁ ବିବାହ କରିଥିଲେ । ସଚ୍ଚିକାନ୍ତ ଭାରତୀୟ ଷ୍ଟେଟବ୍ୟାଙ୍କରେ କାମ କରନ୍ତି । ସେମାନଙ୍କର ଗୋଟିଏ ପୁଅ ଅଛି । ପ୍ରଣତି ବର୍ତ୍ତମାନ ସପରିବାର ଭୁବନେଶରରେ ବାସ କରନ୍ତି ।